ડોલર ઇન્ડેક્સ વિશ્વની છ મુખ્ય કરન્સી સામે ૧૦૧.૭૪ની છેલ્લા ૧૪ વર્ષની ઊંચી સપાટીએ ટ્રેડ થતાં રૂપિયા તળેથી જમીન સરકી ગઈ હતી. ડોલર સામે રૂપિયા ઇન્ટ્રા ડેમાં ઐતિહાસિક ૬૮.૮૬ની સૌથી નીચી સપાટીને સ્પર્શીને પાછો ફર્યો હતો. અગાઉ ૨૮ ઓગસ્ટ ૨૦૧૩એ રૂપિયો ૬૮.૮૫ની સૌથી નીચી સપાટીએ ગબડ્યો હતો. આમ રૂપિયો મોદી સરકારમાં યુપીએ સરકારના યુગમાં સરકી ગયો છે. છેલ્લા ૧૧ દિવસથી રૂપિયામાં સતત ધોવાણ થયું છે અને ૬૬.૪૩થી સતત ઘટતો રહીને ગુરુવારે ૬૮.૭૩ની સપાટીએ બંધ રહ્યો હતો જે આગલા દિવસ સામે વધુ ૧૫ પૈસા નરમ હતો. રૂપિયામાં નબળાઈ અને ડિમોનેટાઇઝેશનને કારણે ભારતીય ઇકોનોમીને બમણો ફટકો પડવાની દહેશત છે. ઇકોનોમી અને શેરબજાર ટૂંકા ગાળા માટે મંદીના વક્કરમાં આવ્યા હોવાનું નિષ્ણાતોનું માનવું છે.